Jerusalénne bꞌebara ʉ̃kʉrʉba mawũã duanasia: ¿Naʉ̃ ẽka beadꞌaita jʉrʉ bꞌera?
Akaudua, jõmaʉ̃ daidꞌu bedꞌea nʉmʉta kꞌãrẽ jaradꞌa ẽã. ¿Nokꞌorãbara wãrĩnu krĩcha duanu ẽka naʉ̃ zhãrã Ẽdrʉbiita?
Mawũãmina dazhirãbara kꞌawua bꞌea naʉ̃ sãmabemata, maʉ̃ne zhãrã Ẽdrʉbiita zebʉrʉdꞌera miõba kꞌawua ẽbaya sãmabemata.
Mobebʉrʉ Jesúsbara Daizeze dedꞌa ewara maẽ miã ũrãgꞌa nʉmʉba nemi jĩgua mawũãsia: Marãbara mʉrã ũdukꞌawua bꞌeta kꞌawua bꞌea sãmabemata. Mawũãmina mʉrã mʉzhikusauba ze ẽbasia, awuarabʉrʉ mʉrã zokꞌasia Daizeze wãrĩnu bꞌʉba, izhidꞌebema marãbara kꞌawua duanu ẽã.
Mawũãmina mʉãrã kꞌawua bꞌʉa mʉrã zesi baera izhi maẽba, mʉrã izha zokꞌasia.
Mawũãbʉrʉ kꞌarea Jesús jida krĩñasidꞌa, mawũãmina miõba jida ẽbasia wadꞌi araba ẽãba izhi ewarita.
Kꞌabanabara bioba izhidꞌebemata ĩjãnape mawũã duanasia: Zhãrã Ẽdrʉbiita zebʉrʉdꞌera, ¿ũdudꞌakꞌara audre oibʉka naʉ̃ba obꞌʉ kꞌãñabara?
Fariseorãba Jesús jida krĩñanapeadꞌa
Fariseorãbara ũrĩsidꞌa zhãrã Jesú ʉ̃rʉ̃ mawũã bedꞌea jirpanʉta, mawũẽ sacerdoterã nokꞌorãbara, fariseorã bawarauba Daizeze de akʉbadata zokꞌasidꞌa jidadꞌamarẽã.
Mawũẽ Jesúsbara mawũãsia: Mʉrã wadꞌi ewari kꞌakutua marã bawara bꞌape wãña mʉ zokꞌadꞌama.
Marãbara mʉrã jʉrʉdꞌaya, mawũãmina mʉrã ũdudꞌa ẽbaya, aramaʉ̃ne mʉ bꞌaima marã wã bꞌedꞌa ẽã.
Mawũãĩ judíorãbara ãzhirãĩnu mawũãsidꞌa: ¿Naʉ̃ sãmaã wãĩba dazhirãba mawũã ũdudꞌa ẽbaira? ¿Judíorã druaza griegorãne edꞌa bꞌema wãĩbʉka, aramaʉ̃ne griegorã ũrãgꞌaita?
Izhara kꞌãrẽta jara krĩñaba mawũãbʉrʉ: Marãbara mʉrã jʉrʉdꞌaya, mawũãmina mʉrã ũdudꞌa ẽbaya, aramaʉ̃ne mʉ bꞌaima marã wã bꞌedꞌa ẽã.
Dota Daizeze ũme bꞌai jõ ẽãnebema
Fiesta jõbʉrʉ ewarita zhi zroma ewade, Jesús edau nʉmepe nemi jĩgua mawũãsia: Iabꞌa obisia bꞌʉbʉrʉ mʉma zerua, aramaʉ̃ne baniã dorua.
Mʉnebemata ĩjã bꞌʉdꞌebara Daizeze bedꞌeata zhi bꞌʉmane jara bꞌʉ kĩrãkꞌa izhi sodꞌeba zhãrãma dota drʉya Daizeze ũme bꞌai jõ ẽãta.
Mawũã dota jarabʉrʉra jarasia izhidꞌebemata ĩjãbʉdabara Jawurebiata jidadꞌaita, maʉ̃nerã wadꞌi ze ẽbasia Jawurebiara, wadꞌi Jesús ʉ̃taa wã ẽãba.
Krĩcha abꞌarika zedꞌa ẽbadꞌapeadꞌa
Kꞌabanata ʉ̃kʉrʉbara maʉ̃ bedꞌeata ũrĩnape mawũãsidꞌa: Naʉ̃ wãrĩnu Daizezeba bedꞌeata jarabibaria.
Waya ʉ̃kʉrʉbara mawũãsidꞌa: Naʉ̃ zhãrã Ẽdrʉbia. Mawũãmina ʉ̃kʉrʉbara mawũãsidꞌa: ¿Galileadꞌebara ʉ̃tʉ zeita bꞌʉka zhãrã Ẽdrʉbiira?
¿Maʉ̃ẽnabemata zhi bꞌʉmanerã jara bꞌʉ ẽka rey Davidꞌeba ʉ̃tʉ zeita, aramaʉ̃nerã David Belén pʉwʉrʉdꞌebemata bꞌadꞌa maẽba ʉ̃tʉ zei ẽka zhãrã Ẽdrʉbiira?
Aramaʉ̃ne zhãrã krĩcha abꞌarika zedꞌa ẽbasia Jesúsdꞌebemanerã.
Ãzhara ʉ̃kʉrʉbara jida krĩñasidꞌa, mawũãmina miõba jidadꞌa ẽbasia.
¡Miõta bi-ia bedꞌea ẽã Jesús kĩrãkꞌara!
Daizeze deta akʉbadara wakusa zesidꞌa sacerdoterã nokꞌorãma, fariseorãma, mawũẽ maʉ̃rãbara mawũãsidꞌa: ¿Sãwũẽ Jesús wedꞌa ẽpe?
Mawũãnaĩ Daizeze deta akʉbadabara panaʉ̃ mawũãsidꞌa: ¡Miõta bi-ia bedꞌea ẽã kꞌãʉ̃ kĩrãkꞌara!
Mawũãnaĩ fariseorãbara panaʉ̃ mawũãsidꞌa: ¿Marãsidꞌa kꞌãʉ̃ã zhi sewabi nʉmeka?
¿Kꞌãʉ̃nebema ĩjã duanuka nokꞌorãbara, o fariseorãbara?
Kꞌãʉ̃nebema ĩjã bꞌebara Moisé ũrãgꞌara kꞌawua ẽã bꞌea, mawũẽ Daizezebara kꞌawua okuaya.
Mawũãnaĩ Nicodemo Jesúsma diamase zedꞌabara ãzhidꞌebemaba mawũãsia:
¿Ũrãgꞌa dazhirãnebara jara bꞌʉ ẽka dazhirãbara zhãrã kꞌawua obꞌedꞌa ẽãta naara izhi bedꞌeata ũrĩbʉda ẽbʉrʉ kꞌawuaita kꞌãrẽ odꞌata?
Mawũãĩ panaʉ̃ mawũãsidꞌa: ¿Bʉsidꞌa Galileadꞌebemakꞌa? Daizeze bedꞌeata bia estudiadua, mawũãrã kꞌawuaya Galileadꞌebara piradrʉkꞌata Daizezeba bedꞌeata jarabibarira.
Maʉ̃ tẽã wãsidꞌa ãzhi deza.